Forslag til RÅDETS BESLUTNING om bemyndigelse af Frankrig til i overensstemmelse med proceduren i artikel 8, stk. 4, i direktiv 92/81/EØF at anvende en differentieret punktafgiftssats på visse mineralolier, når de benyttes til specifikke formål

(forelagt af Kommissionen)

BEGRUNDELSE

I henhold til artikel 8, stk. 4, i Rådets direktiv 92/81/EØF om harmonisering af punktafgiftsstrukturen for mineralolier [1] kan Rådet med enstemmighed på forslag fra Kommissionen tillade en medlemsstat at fritage mineralolier for punktafgifter eller lempe disse, hvis særlige hensyn taler herfor.

[1] EFT L 316 af 31.10.1992, s. 12. Direktiv senest ændret ved direktiv 94/74/EF (EFT L 365 af 31.12.1994, s. 46).

De franske myndigheder har informeret Kommissionen om, at de ønsker at indføre en differentieret afgiftssats for dieselolie til brug i køretøjer, der anvendes til offentlig passagerbefordring. Kollektiv trafik er mere miljøvenlig end privatbefordring, og indførelsen af en differentieret sats vil styrke den kollektive trafik, hvilket navnlig vil have betydning for forbedringen af luftkvaliteten i byområder. Denne differentierede afgiftssats vil rent praktisk finde anvendelse gennem en årligt tilbagevendende refusion af en del af afgiften. Ordningen vil være gældende fra den 1. januar 2001 og vil delvist kompensere for fremtidige årlige afgiftsstigninger på brændstof.

Frankrig anmoder derfor om tilladelse til at anvende en differentieret afgiftssats på dieselolie, der anvendes som brændstof i køretøjer til kollektiv trafik fra den 1. januar 2001. Den differentierede sats vil overholde minimumsgrænserne for punktafgifter i artikel 5 i direktiv 92/82/EØF [2].

[2] EFT L 316 af 31.10.1992, s. 19. Direktiv senest ændret ved direktiv 94/74/EF (EFT L 365 af 31.12.1994, s. 46).

De øvrige medlemsstater er i overensstemmelse med direktiv 92/81/EØF blevet informeret om anmodningen.

Direktiv 92/81/EØF indeholder bestemmelse om, at Kommissionen med mellemrum tager sådanne fritagelser og lempelser op til fornyet gennemgang. Hvis Kommissionen er af den opfattelse, at de ikke længere bør finde anvendelse, fordi de medfører konkurrenceforvridning, forrykker balancen i det indre marked eller er uforenelige med Fællesskabets miljøbeskyttelsespolitik, forelægger den Rådet forslag om, at de ophæves.

Under alle omstændigheder skal denne undtagelse tages op til fornyet overvejelse senest den 31. december 2002, når tilladelsen i denne beslutning udløber. Rådet vil så på ny foretage en gennemgang af situationen på grundlag af et forslag fra Kommissionen og træffe beslutning om, hvorvidt den tilladelse, der er givet i henhold til beslutningens artikel 1, skal trækkes tilbage, ændres eller videreføres.

Forslag til RÅDETS BESLUTNING om bemyndigelse af Frankrig til i overensstemmelse med proceduren i artikel 8, stk. 4, i direktiv 92/81/EØF at anvende en differentieret punktafgiftssats på visse mineralolier, når de benyttes til specifikke formål

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 92/81/EØF af 19. oktober 1992 om harmonisering af punktafgiftsstrukturen for mineralolier [3], særlig artikel 8, stk. 4,

[3] EFT L 316 af 31.10.1992, s. 12. Direktiv senest ændret ved direktiv 94/74/EF (EFT L 365 af 31.12.1994, s. 46).

under henvisning til forslag fra Kommissionen, og

ud fra følgende betragtninger:

(1) (1) Ifølge artikel 8, stk. 4, i direktiv 92/81/EØF kan Rådet med enstemmighed og på forslag fra Kommissionen tillade en medlemsstat fritagelse for eller lempelse af punktafgifter på mineralolier, hvis særlige hensyn taler herfor.

(2) (2) Da kollektiv trafik er mere miljøvenlig end privatbilisme, har de franske myndigheder endvidere informeret Kommissionen om, at de ønsker at indføre en differentieret afgiftssats på mineralolie, der anvendes som brændstof i køretøjer til lokal kollektiv transport, gennem refusion af en del af den fremtidige årlige afgiftsstigning på dieselolie.

(3) (3) De øvrige medlemsstater er blevet underrettet herom.

(4) (4) Kommissionen og alle medlemsstaterne anerkender, at anvendelsen af en differentieret punktafgiftssats på dieselolie, der anvendes af køretøjer, som benyttes til lokal kollektiv passagertrafik ikke vil medføre konkurrenceforvridning eller gribe forstyrrende ind i det indre marked.

(5) (5) Denne beslutning foregriber ikke resultatet af eventuelle fremtidige sager om statsstøtte, der ydes i henhold til traktatens artikel 87 og 88, og tilsidesætter heller ikke medlemsstaternes forpligtelse til i henhold til traktatens artikel 88 at underrette Kommissionen om eventuel statsstøtte.

(6) (6) Kommissionen gennemgår jævnligt betingelserne for lempelser og fritagelser med henblik på at kontrollere, at disse er forenelige med det indre marked og med Fællesskabets miljøbeskyttelsespolitik.

(7) (7) Frankrig har anmodet om tilladelse til at anvende en differentieret afgiftssats på dieselolie, der anvendes som brændstof i køretøjer til kollektiv passagertrafik fra den 1. januar 2001.

(8) (8) Rådet tager med udgangspunkt i et forslag fra Kommissionen senest den 31. december 2002, når denne beslutning udløber, tilladelsen op til fornyet gennemgang -

VEDTAGET FØLGENDE BESLUTNING:

Artikel 1

I overensstemmelse med artikel 8, stk. 4, i Rådets direktiv 92/81/EØF tillades det hermed Frankrig fra den 1. januar 2001 til den 31. december 2002 at anvende en differentieret punktafgiftssats for dieselolie, der anvendes som brændstof i køretøjer, som benyttes til lokal kollektiv passagertrafik under forudsætning af, at de differentierede satser er i overensstemmelse med bestemmelserne i Rådets direktiv 92/82/EØF af 19. oktober 1992 om indbyrdes tilnærmelse af punktafgiftssatserne for mineralolier [4], navnlig minimumssatserne for punktafgifter i artikel 5.

[4] EFT L 316 af 31.10.1992, s. 19. Direktiv senest ændret ved direktiv 94/74/EF (EFT L 365 af 31.12.1994, s. 46).

Artikel 2

Denne beslutning er rettet til Frankrig.

Udfærdiget i Bruxelles, den

På Rådets vegne

Formanden